Regionsudvalgets udtalelse om »Kommissionens forslag til Europa-Parlamentets og Rådets afgørelse om fastlæggelse af Fællesskabets handlingsprogram "Europæisk volontørtjeneste for unge"« (97/C 244/10)

REGIONSUDVALGET har -

under henvisning til Kommissionens meddelelse til Rådet og Europa-Parlamentet om en europæisk volontørtjeneste for unge og Kommissionens forslag til Europa-Parlamentets og Rådets afgørelse om fastlæggelse af Fællesskabets handlingsprogram »Europæisk volontørtjeneste for unge« [KOM(96) 610 endelig udg. - 96/0318 (COD)],

under henvisning til Kommissionens beslutning af 13. januar 1997 om i henhold til artikel 126 og 198 C, stk. 1, i traktaten om oprettelse af Det Europæiske Fællesskab, at anmode om Regionsudvalgets udtalelse,

under henvisning til sin beslutning af 8. marts 1996 om at henvise det forberedende arbejde til Underudvalg 6 »Uddannelse og Undervisning«,

under henvisning til Underudvalg 6's forslag til Regionsudvalgets udtalelse (CdR 86/97 rev.), som blev vedtaget den 4. april 1997 med Josef Leinen som ordfører,

og ud fra følgende betragtninger:

Europa-Parlamentet anbefalede i sin beslutning af 22. september 1995, at der oprettes en europæisk volontørtjeneste for unge, og Det Europæiske Råd fastslog på sit møde i Firenze i juni 1996, at en sådan tjeneste kan yde et bidrag til unges integration på arbejdsmarkedet;

I sin udtalelse om hvidbogen om almen uddannelse og erhvervsuddannelse () og i sin udtalelse om Kommissionens arbejdsdokument om retningslinjer vedrørende en europæisk volontørtjenesteordning for unge () støttede Regionsudvalget Kommissionens forslag om udvikling af et flerårigt program for europæisk volontørtjeneste;

Kommissionens foreløbige rapport om programmet og den første situationsrapport om pilotaktionen for volontørtjenesten har bekræftet, at der er generel støtte i EU til en europæisk volontørtjeneste - blandt medlemsstaterne, de berørte organisationer, de regionale og lokale myndigheder og hos de unge selv -

på den 18. plenarforsamling den 11.-12. juni 1997 (mødet den 12. juni) vedtaget følgende udtalelse.

1. Indledning

1.1. Regionsudvalget bifalder, at Kommissionen efter pilotprogrammet nu har fremsat et forslag til Fællesskabets handlingsprogram: Europæisk volontørtjeneste for unge, men understreger samtidig, at det foreslåede program ikke bør gå ud over »Ungdom for Europa«-programmet. Kommissionen bør inden udløbet af tredje fase af »Ungdom for Europa«-programmet og inden udløbet af første fase af handlingsprogrammet »Europæisk volontørtjeneste for unge« forelægge et forslag for Europa-Parlamentet og Rådet om en sammenhængende europæisk ungdomspolitik.

1.2. Med Fællesskabets handlingsprogram er der skabt en ramme for forbedring af de unges mobilitet på tværs af grænserne, for stiftelse af nye partnerskaber i Europa og for styrkelse af solidariteten mellem EU-borgerne. En europæisk volontørtjeneste for unge kan bidrage til at styrke den gensidige forståelse og samhørigheden i Den Europæiske Union.

1.3. Regionsudvalget konstaterer med tilfredshed, at Kommissionen har fulgt en række af de forslag, som Regionsudvalget har fremsat i sin udtalelse om pilotprogrammet. Der kan således tages hensyn til de lokale og regionale myndigheders praktiske erfaringer med unges volontørtjeneste, almen uddannelse, erhvervsuddannelse, ungdomspolitik og -aktiviteter samt lokale og andre projekter.

1.4. Regionsudvalget gentager, at der må anlægges en decentral strategi for den europæiske volontørtjeneste, og at de økonomisk ansvarlige lokale og regionale organisationer må inddrages i alle projektfaser. Det gentager sin opfordring til, at lokale og regionale myndigheder repræsenteres i programmets styringsudvalg, og at de konsulteres i forbindelse med alle programforvaltningsbeslutninger, idet det understreger, at programmets succes afhænger af en effektiv gennemførelse på lokalt plan. Regionsudvalget anmoder endvidere Kommissionen om at sørge for en løbende og omfattende informering ikke kun af Europa-Parlamentet og Rådet, men også af Regionsudvalget, om den videre udvikling af Fællesskabets handlingsprogram.

2. Generelle bemærkninger

2.1. Regionsudvalget er enig med Kommissionen i, at mange EU-borgeres livssituation er præget af stor usikkerhed. På grund af vanskelighederne på arbejdsmarkedet og den tiltagende individualisering i samfundet ser mange unge europæere fremtiden i møde med bekymring.

2.2. Ud over manglen på uddannelsesmæssige kvalifikationer er en vigtig hindring for unges indslusning i samfundet mangelen på erfaring. Regionsudvalget deler derfor den opfattelse, at den europæiske volontørtjeneste skal give de unge reelle erfaringer og kvalifikationer som led i den personlige, sociale og faglige udvikling.

2.3. Den europæiske volontørtjeneste har følgende fordele: på det personlige plan lærer programmet unge at realisere deres egne beslutninger, tage et ansvar, være kritiske og udvikle selvstændighed og kommunikationsevne gennem tværnationale erfaringer. På samfundsplan fremmer engagementet i et andet land den grænseoverskridende forståelse mellem unge og andre borgere. Herudover hjælper det de unge til at få øjnene op for, at solidaritet er praktisk muligt og nyttigt ikke kun på lokalt, men også på europæisk plan.

2.4. Den grænseoverskridende udveksling giver de unge mulighed for en interkulturel oplæring. De unge volontører erfarer mangfoldigheden af og grænserne for deres egne traditioner og kulturer. De lærer at forstå de forskellige kulturelle, sociale og økonomiske realiteter. Regionsudvalget konstaterer med tilfredshed, at Kommissionen er enig i, at bekæmpelsen af racisme og fremmedhad giver den europæiske volontørtjeneste en konkret nytteværdi.

2.5. Regionsudvalget er enig med Kommissionen i, at den europæiske volontørtjeneste klart tilføjer de igangværende ungdomsudvekslingsprogrammer øget nytteværdi. Det decentrale koncept giver mulighed for at skabe forbindelse mellem det lokale og det europæiske plan. De unge får mulighed for at erhverve kvalifikationer og færdigheder i andre omgivelser end de sædvanlige og se, hvordan virkeligheden former sig for et europæisk samfund under opbygning.

2.6. Regionsudvalget mener, at der bør etableres et intensivt netværks- og partnerskabssamarbejde mellem lokale, regionale, nationale og europæiske ungdomsudvekslingsprojekter. Mangeårige erfaringer kan forhindre skuffelser og gentagelser af fejl.

3. Særlige bemærkninger

3.1. Deltagelse i den europæiske volontørtjeneste

3.1.1. Regionsudvalget bifalder, at det i princippet vil være muligt for alle unge mellem 18 og 25 at deltage i den europæiske volontørtjeneste. Det konstateres med tilfredshed, at Kommissionen har fulgt Regionsudvalgets opfordring til også at inddrage unge, for hvem der af kulturelle, sociale, økonomiske eller geografiske årsager er særlige vanskeligheder forbundet med at deltage i de igangværende aktionsprogrammer.

3.1.2. Regionsudvalget betoner, at alle potentielle deltagere bør informeres grundigt om programmet. Lokale organer bør opfordres til på rekrutteringsstadiet at gøre reklame for volontørtjenesten i de forskellige medier for at sikre, at navnlig unge, som ikke deltager i ungdomsklubber eller er i gang med en uddannelse, får kendskab til programmet.

3.1.3. Regionsudvalget understreger, at det er vigtigt at inddrage såvel alle de erhvervsfaglige og almene uddannelsesinstitutioner som universiteterne i oplysningskampagnen om den europæiske volontørtjeneste for at sikre, at projekterne under volontørtjenesteordningen finder stor udbredelse.

3.2. Den europæiske volontørtjenestes aktionsområder

3.2.1. Aktiviteternes generelle rækkevidde

3.2.1.1. Regionsudvalget understreger betydningen af at inddrage lokale og regionale myndigheder i gennemførelsen af programmet for at sikre, at programaktiviteterne effektivt fremmer lokale udviklings- og beskæftigelsesinitiativer, hvilket Kommissionen identificerer som ét af målene for programmet.

3.2.1.2. Som uddannelsesinitiativ skal den europæiske volontørtjeneste gøre det muligt for de unge at udvide deres geografiske, kulturelle og faglige horisont. Regionsudvalget anbefaler derfor, at fællesskabsprogrammets aktionsområder omfatter en bred vifte af muligheder. Hvis der tilbydes en mangfoldighed af aktiviteter, vil også en mangfoldighed af motiver kunne ligge til grund for de unges deltagelse i den europæiske volontørtjeneste.

3.2.1.3. Alle projekter bør sigte mod at give erfaring på uddannelsesområdet og i samfundsnyttige aktiviteter. I den forbindelse understreger Regionsudvalget behovet for gennem effektiv overvågning på alle niveauer at sikre, at volontørtjenesten ikke træder i stedet for egentlige job og ikke udnyttes som kilde til billig arbejdskraft.

3.2.1.4. Da der er en nær sammenhæng mellem erfaringerne med den europæiske volontørtjeneste for unge og erfaringerne med de europæiske erhvervsfaglige og almene uddannelsesprogrammer, vil det være hensigtsmæssigt at oprette en fælles database, der vil kunne skabe overblik over situationen og følgelig tjene som et effektivt overvågningsredskab af de igangværende initiativer på de forskellige områder med det formål effektivt at fremme synergier, navnlig inden for områder med de samme målsætninger.

3.2.2. Det sociale/humanitære område

3.2.2.1. Volontørtjeneste i sygehuse, plejehjem, børnehaver, institutioner for handicappede og i forbindelse med narkotikabekæmpelsesprojekter o.lign. giver de deltagende unge mulighed for at yde hjælp til deres medmennesker, afprøve om deres interesser og evner gør dem egnede til senere at arbejde i social- og sundhedssektoren.

3.2.3. Miljø og naturfredning

3.2.3.1. Volontørtjeneste i miljøorganer, i land- og skovbrugsinstitutioner og i form af deltagelse i miljøgrupper og økologiske projekter giver de deltagende unge mulighed for at opdage de indbyrdes forbindelser og den gensidige afhængighed, som gør sig gældende ved løsningen af miljøproblemer, og få øjnene op for nødvendigheden af tværnationalt samarbejde om bevarelsen af det økologiske grundlag for vore samfund.

3.2.4. Kulturarv

3.2.4.1. Volontørtjeneste i form af restaurerings- og istandsættelsesarbejder inden for områder, der har at gøre med den historiske, kunstneriske, etnologiske og arkæologiske arv, kan bevidstgøre de unge om tidligere tiders forbindelser mellem landene i Den Europæiske Union og om kimen til en fælles kulturel identitet.

3.2.5. Kultur og sport

3.2.5.1. Regionsudvalget opfordrer Kommissionen til også at foreslå aktionsmuligheder inden for sport og kultur. Lige fra tidernes morgen har sport og kultur været et område, hvor forskellige nationaliteter mødes. De unge kan deltage inden for et meget bredt felt, fra kultur- og sportsforeninger til teatre og kulturinstanser.

3.2.6. Det økonomiske område

3.2.6.1. Regionsudvalget udtrykker tilfredshed med, at Kommissionen agter at udnytte den europæiske volontørtjeneste til at udvikle erhvervs- og iværksætterinitiativer. Den europæiske volontørtjeneste skal fremme de unges aktive deltagelse i samfundet og skal derfor ikke bringes til ophør, så snart aktiviteterne viser tegn på at bære frugt. Handlingsprogrammet bør fremme en aktiv vejledning af unge i den efterfølgende søgning efter en arbejds- eller uddannelsesplads eller eventuelt i etableringen af selvstændig virksomhed.

3.3. Udvælgelsen af deltagere i den europæiske volontørtjeneste

3.3.1. Regionsudvalget betoner kraftigt, at det på baggrund af mange års erfaringer med igangværende udvekslingsordninger er nødvendigt at forberede deltagerne grundigt og udvælge dem omhyggeligt. Et udvælgelsesprograms succes afhænger stærkt af, om projekttypen harmonerer med volontørens kvalifikationer.

3.3.2. Uafhængigt af deltagernes køn, skoleuddannelse og fysiske form er det meget vigtigt, at de er interesserede i at lære værtslandet og dets sprog at kende. Sprogkendskabet bør muliggøres gennem tilbud om sprogundervisning før og under volontørtjenesten. Man bør fremme projekter i regioner, amter og kommuner, hvor mindre udbredte sprog tales.

3.3.3. De myndigheder, der udsender volontører, har den ansvarsfulde opgave at sørge for overensstemmelse mellem de unges motiver og de forhold, der særligt kendetegner værtslandet og det pågældende projekt. Ved tilrettelæggelsen af den europæiske volontørtjeneste bør man sikre, at kvalitet går forud for kvantitet.

3.4. Forberedelse, overvågning og evaluering af den europæiske volontørtjeneste

3.4.1. Regionsudvalget bifalder Kommissionens erkendelse af, at en udvekslingsordning, som går ud over nationale og kulturelle grænser, kun kan blive vellykket, hvis både deltagerne og projekterne forberedes, overvåges og evalueres omhyggeligt. Kommissionens forslag om at støtte uddannelsen af rådgivere og projektadministratorer må navnlig hilses velkommen. Disse forslag stemmer overens med Regionsudvalgets tidligere fremsatte bemærkninger.

3.4.2. Ethvert udvekslingsprogram må som målsætning have, at de indhøstede erfaringer giver de unge en personlig berigelse, og at de efter endt tjeneste er rede til at medvirke i samfundsopbygningen på nationalt og europæisk plan. Regionsudvalget henviser til, at mislykkede projekter ikke kun fører til økonomiske tab, men også i mange tilfælde har negative personlige konsekvenser for de unge. De kan endog føre til en bekræftelse af fordomme over for andre kulturer og nationer.

3.4.3. Regionsudvalget anbefaler, at volontøren ud over sprogindlæring tilbydes følgende forberedelsesmuligheder:

- indblik i et passende projekt i volontørens hjemland;

- informationer om værtslandsprojektets mål og indhold;

- mulighed for et projektbesøg i værtslandet og vurdering af de indhøstede erfaringer;

- informationer om værtslandet, dets kultur og dets sociale og samfundsmæssige forhold.

3.4.4. Mange års erfaringer med udvekslingsprogrammer har tydeligt vist, at der under indsatsen i værtslandet må gives mulighed for refleksion og feedback i forhold til de indhøstede erfaringer. Regionsudvalget anbefaler derfor, at de unge senest efter tre måneder tilbydes sammenkomster og seminarer, der strækker sig over flere dage. Ved disse møder drøftes og vurderes projektsituationen og stemningen blandt de unge.

3.4.5. For at de unges indsats i udlandet kan forblive en positiv oplevelse, bør der sørges for opfølgningsforanstaltninger for de unge efter deres hjemkomst. De erfaringer, som de unge har høstet i værtslandet, må kunne inddrages i planlægningen af deres liv, både på det personlige og det faglige plan.

3.4.6. Regionsudvalget bifalder Kommissionens forslag om at oprette et netværk til fremme af volontørernes erhvervsmæssige og sociale integration efter endt tjeneste med inddragelse af lokale og regionale aktører. Det understreger endvidere behovet for vejledning/rådgivning med henblik på at yde volontørerne hjælp i deres jobsøgning eller fremme deres videreuddannelse.

3.4.7. Vejledningen af de unge inden, under og efter volontørtjenesten må efter Regionsudvalgets mening varetages af tværkulturelt erfarne teams fra de lande, der udsender de unge.

3.4.8. Det er meget vigtigt, at der er kvalitativ og personlig kontinuitet i vejledningen af de unge, så eventuelle tværkulturelle vanskeligheder og hindringer kan drøftes med en person, som de unge har tillid til.

3.5. Betingelser for den europæiske volontørtjeneste

3.5.1. Volontørtjenestens varighed

3.5.1.1. Regionsudvalget mener, at der først og fremmest bør ydes støtte til langvarige volontørtjenester. Mange års erfaringer med udvekslingsprogrammer viser, at en passende tilvænning til samt analyse og forarbejdning af de nye leve- og arbejdsvilkår kun er mulig efter et længere ophold i et andet land. Kun projekter af længere varighed giver de unge og de projektansvarlige det fulde udbytte af volontørtjenesten.

3.5.1.2. Regionsudvalget konstaterer med tilfredshed, at Kommissionen er enig i, at kortvarige udvekslingsprogrammer kan motivere unge til deltagelse, for hvem det af sociale, kulturelle, økonomiske og geografiske årsager er forbundet med særlige vanskeligheder at deltage i fællesskabsprogrammer.

3.5.1.3. Regionsudvalget understreger, at kortvarige projekter så vidt muligt ikke bør være isolerede initiativer, men altid bør ledsages af særlige støtteforanstaltninger. Kun herved kan man forhindre, at den europæiske volontørtjeneste viser sig at være spild af tid for de dårligt stillede unge, og at de forlader værtslandet uden at have haft mulighed for at lære værtslandets sprog, mennesker og kultur rigtigt at kende.

3.5.2. Deltagerlande

3.5.2.1. Regionsudvalget konstaterer med tilfredshed, at Kommissionen har taget hensyn til dets opfordring til at inddrage tredjelande i den europæiske volontørtjeneste. Målet bør være at udvide programmet på basis af gensidig udveksling.

3.5.2.2. Regionsudvalget er enig med Kommissionen i, at den europæiske volontørtjeneste generelt kan gennemføres i tredjelande, og ikke kun i associerede tredjelande. De unges tværkulturelle erfaringer bør ikke begrænses til Den Europæiske Unions område, men også omfatte lande uden for Fællesskabet.

3.5.2.3. Tredjelande kan således drage nytte af de unge EU-borgeres viden. De unge har til gengæld mulighed for at stifte bekendtskab med og få indsigt i andre samfundsmæssige realiteter. Den europæiske volontørtjeneste kan på den måde danne bro til nabolandene i Syd- og Østeuropa.

3.5.2.4. Der er særlige vanskeligheder forbundet med projekter i udviklingslande og katastrofeområder. På baggrund af de særlige rammebetingelser bør der ikke stilles for store krav til de unge. Regionsudvalget mener derfor ligesom Kommissionen, at fællesskabsprogrammet først efter omhyggelige undersøgelser og kun gradvist bør åbnes for sådanne projekter.

3.6. Anerkendelse af den europæiske volontørtjeneste

3.6.1. Regionsudvalget støtter Kommissionens forslag om, at de unge volontører modtager en europæisk attest. Synliggørelsen af indsatsen i et andet land har helt sikkert stor betydning for mange unge. Europæisk anerkendelse kan navnlig give fremtidige arbejdsgivere værdifulde oplysninger om de unges motivation og engagement.

3.7. Finansiel og retlig sikring af den europæiske volontørtjeneste

3.7.1. Regionsudvalget mener fortsat, at etableringen af en retsstatus for unge volontører omfattende hele Europa er et vigtigt middel til fjernelse af de hindringer, som tidligere ofte har vanskeliggjort volontørophold i andre lande. Samtlige volontører fra alle EU-lande bør nyde de samme fordele.

3.7.2. Kommissionen nøjes med at appellere til medlemsstaterne om at tage de skridt, som er nødvendige for oprettelse af en fælles retsstatus for unge, som deltager i den europæiske volontørtjeneste. Regionsudvalget beklager, at Kommissionen ikke specifikt tilskynder hertil. Dette ville på ingen måde stride mod subsidiaritetsprincippet. Regionsudvalget konstaterer endvidere, at den praktiske udformning af disse foranstaltninger stadig er uklar, hvilket er utilfredsstillende.

3.7.3. Der må redegøres for arten og størrelsen af den fællesskabsstøtte, der omtales i punkt 56 i Kommissionens meddelelse, før omfanget af den finansielle støtte på national, regionalt og lokalt plan kan fastlægges. For eksempel kan omkostningerne i forbindelse med ansættelsen og den fortsatte beskæftigelse af de vejledere og referencepersoner, som spiller så central en rolle for den europæiske volontørtjenestes succes og kvalitet (punkt 74-78 i Kommissionens meddelelse), være ganske anselige, og bør ideelt set deles.

3.7.4. Regionsudvalget opfordrer til, at der iværksættes foranstaltninger til at lette mobiliteten for unge tredjelandsborgere, som er bosiddende i en EU-stat. Der bør navnlig indføres fælles EU-regler om udstedelse af visum.

3.7.5. Regionsudvalget mener, at ydelser, der præsteres i forbindelse med den europæiske volontørtjeneste (gratis kost og logi, lommepenge samt syge-, ulykkes- og ansvarsforsikring), bør kontraktsikres. I den sammenhæng understreger Regionsudvalget, at de unge ikke bør deltage i projektfinansieringen. Dette ville stride imod princippet om, at alle unge skal have adgang til programmet.

3.8. Organiseringen af den europæiske volontørtjeneste

3.8.1. Regionsudvalget minder om, at der i en række lande allerede findes en volontørtjeneste. EU-initiativerne bør ikke gå ud over disse netværk, som har udviklet sig uafhængigt af hinanden. Der bør lægges vægt på, at igangværende initiativer understøttes af og integreres i den europæiske volontørtjeneste.

3.8.2. Regionsudvalget opfordrer Kommissionen til at sørge for, at der ikke oprettes et kostbart bureaukratisk forvaltningsapparat, men at man i stedet udnytter allerede eksisterende strukturer.

3.8.3. Regionsudvalget understreger, at der bør anlægges en decentral strategi, og at de lokale og regionale organisationer må inddrages i rådgivningsstrukturerne. Dette vil muliggøre større fleksibilitet og således fremme innoverende og eksperimenterende programaktiviteter.

4. Konklusion

4.1. Regionsudvalget mener, at den europæiske volontørtjeneste kan være en kolossal berigelse for de lokale og regionale myndigheder.

4.2. Som pædagogisk værktøj uden for det almene skolesystem og de formelle erhvervsuddannelser giver den europæiske volontørtjeneste mulighed for at styrke solidariteten mellem Den Europæiske Unions borgere.

4.3. I en tid, hvor marginalisering, racisme og individualisme griber om sig i foruroligende grad, kan navnlig de unge føre an med et godt eksempel på aktivt EU-borgerskab.

Bruxelles, den 12. juni 1997.

Pasqual MARAGALL i MIRA

Formand for Regionsudvalget

() EFT C 182 af 24. 6. 1996, s. 15.

() EFT C 42 af 10. 2. 1997, s. 1.